Diari Oficial de la Generalitat Valenciana


Sumari del DOGV 4839, del 10-09-2004 (2004/8879)

ACORD de 26 de maig de 2004, de la Comissió Territorial d'Urbanisme de Castelló, relatiu a la modificació puntual número 4 del projecte de delimitació del sòl urbà de la Mata.
-------------------------------------------------------------------------------------------------------------------------------------------------------------------------------

### Dades del document

Número de DOGV
:   4839

Data del DOGV
:   10-09-2004

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2004/8879


Data del document
:   26-05-2004

Organisme emissor
:   Conselleria de Territori i Habitatge

Tipus de document
:   Acord

Descriptors 

:   * pla d'urbanisme

ACORD de la Comissió Territorial d'Urbanisme de Castelló, de 26 de maig de 2004, relatiu a la modificació puntual número 4 del projecte de delimitació del sòl urbà de la Mata. [2004/Q8879]
  
Vist l'expedient relatiu a la modificació puntual número 4 del projecte de delimitació del sòl urbà de la Mata, i de conformitat amb els següents,
  
Antecedents
  
1. Amb data 5 de març de 2003, el Ple de l'Ajuntament de la Mata va acordar sotmetre a informació pública la modificació puntual número 4 del projecte de delimitació del sòl urbà d'aquest municipi, mitjançant edictes publicats en el periòdic Levante, de data 3 d'abril de 2003, i en el Diari Oficial de la Generalitat Valenciana número 4.481, de 15 d'abril de 2003. Durant el període d'exposició pública no es va produir cap al·legació.
  
Amb data 5 de setembre de 2003, el Ple de l'Ajuntament aprova provisionalment la citada modificació.
  
El 18 de setembre de 2003, té entrada en el Registre General de la llavors Conselleria d'Obres Públiques, Urbanisme i Transports a Castelló, escrit de l'Ajuntament de la Mata, mitjançant el qual sol·licita l'aprovació definitiva de la modificació.
  
2. La documentació està formada per memòria informativa i justificativa, estudi d'impacte ambiental, i plànols d'informació de planejament vigent i plànols d'ordenació amb la modificació proposada.
  
3. La modificació puntual número 4 del projecte de delimitació del sòl urbà de la Mata pretén l'ajust del límit del sòl urbà definit en el planejament vigent en l'àmbit de la CV-120, a la realitat existent amb anterioritat a l'aprovació del projecte de delimitació del sòl urbà l'any 1988.
  
En aquest sentit, es pretén ampliar la línia que delimita la classificació del sòl urbà de manera que ara s'incorporen dues edificacions ja existents amb anterioritat a l'aprovació del planejament general que es troben a l'altre costat de la CV-120, de manera que una d'aquestes es converteix en sòl dotacional públic d'ús assistencial, una altra sòl dotacional públic educatiu i cultural i finalment una edificació que s'incorpora al sòl urbà residencial del nucli.
  
El quadre de superfícies que mostra els canvis introduïts és el següent:
  
Ús residencial 167,93 m²
  
Ús equipament educatiu i cultural 269,42 m²
  
Ús equipament assistencial 140,62 m²
  
Ús viari 2.338,40 m²
  
Total sòl urbà incrementat 2.916,37m²
  
Com es desprén del quadre adjunt, aquest increment introdueix 167,93 m² de sòl edificable enfront de 2.748,44 m² de sòl d'ús dotacional públic, per la qual cosa es dóna compliment al que estableix l'article 17 de l'annex al Reglament de Planejament de la Comunitat Valenciana, aprovat pel Decret 201/1998, de 15 de desembre, del Govern Valencià (en endavant RPCV).
  
4. S'han emés els següents informes:
  
4.1 En data 26 d'abril de 2004, el director general de Gestió del Medi Natural va dictar declaració d'impacte ambiental, i estimà acceptable el projecte de modificació número 4 del projecte de delimitació del sòl urbà, de la Mata.
  
4.2 En data 8 d'octubre de 2003 es rep informe en sentit favorable de l'Oficina del Pla de Carreteres de la Conselleria d'Infraestructures i Transports.
  
4.3 En data 25 de juliol de 2003 es rep informe en sentit favorable del Servei de Carreteres de la Diputació Provincial de Castelló.
  
4.4 En data 12 de maig de 2003 es rep informe en sentit favorable del director de Gestió d'Atenció Primària de la conselleria.
  
Fonaments de dret
  
1. La tramitació de la modificació ha sigut correcta, conformement a l'article 55 en concordança amb el 38 de la Llei 6/1994, de 15 de novembre, Reguladora de l'Activitat Urbanística (en endavant LRAU).
  
2. La documentació està completa, a l'efecte del que disposa l'article 27 de la LRAU.
  
3. La modificació que s'examina suposa la introducció d'alteracions en l'ordenació detallada del sòl urbà, en el sentit d'incloure sòls edificats d'ús dotacional i residencial que es trobaven en sòl no urbanitzable, afrontant amb la CV-120, incorporant per a això sòls de destinació dotacional pública viària, sense que per això es produïsca disminució de sòl reservat a dotacions públiques ni, en proporció als estàndards existents en el nucli, cap augment d'aprofitament lucratiu privat.
  
Tal com reiteradament ha establit la jurisprudència, la determinació concreta de l'ordenació detallada i la seua inclusió en el sòl urbà s'emmarca clarament dins de la discrecionalitat del planejament urbanístic, gaudint en tals casos l'administració d'àmplia llibertat per a elegir la forma en què el territori ha de quedar ordenat. Així mateix, són les citades matèries determinacions urbanístiques que tracen, juntament amb altres, el model físic d'una convivència purament local, sense incidència en interessos supralocals, per la qual cosa, quan de tals determinacions es tracte, aquella discrecionalitat ha de ser actuada per l'ajuntament, des de la representació que li confereix la seua legitimació democràtica.
  
La Llei 6/1994, de 15 de novembre, Reguladora de l'Activitat Urbanística (en endavant LRAU) recull clarament aquesta línia jurisprudencial. Així, l'article 40 d'aquesta llei autonòmica, després d'explicitar les comeses autonòmiques que permeten formular objeccions a l'aprovació definitiva del planejament municipal, estableix que li està vedat a la resolució autonòmica d'aprovació qüestionar la interpretació de tal interés formulada pel municipi des de la seua representativitat. Cal únicament, en supòsits com el que ens ocupa, un control autonòmic de legalitat, ja que, com assenyala l'article 40.1, últim paràgraf, de la LRAU «la Generalitat no podrà aprovar definitivament els plans que incórreguen en infracció d'una disposició legal estatal o autonòmica».
  
4. La modificació suposa una reclassificació de sòl no urbanitzable a urbà la qual cosa comporta la inclusió en el document d'uns continguts i determinacions especials. Així, segons el que assenyala l'article 43.2 de la LRAU i 77 del RPCV, s'haurà de tenir en compte el següent:
  
«1. Les modificacions de pla que classifiquen com a sòl urbà o urbanitzable el que prèviament fóra no urbanitzable han de garantir rigorosament, amb mesures anàlogues a les previstes en l'article 30.2 de la Llei Reguladora de l'Activitat Urbanística, l'especial participació publica en les plusvàlues que generen.
  
2. La reclassificació de sòl no urbanitzable exigeix estudi i declaració del seu impacte ambiental, efectuada per òrgan competent conformement a la legislació aplicable.
  
3. La reclassificació excepcional de sòl no urbanitzable comú com a sòl urbà, fins i tot mitjançant pla de reforma interior de millora, només serà admissible per a complementar mitjançant actuacions aïllades o integrades la urbanització parcialment existent en illes o xicotetes unitats urbanes equivalents on, almenys, alguna de les seues parcel·les característiques ja siga solar.
  
En tot cas s'observaran els estàndards de qualitat urbana per a zones de vora regulat en l'annex d'aquest reglament».
  
Així les coses, el present document inclou el preceptiu estudi d'impacte ambiental, sobre el qual s'ha emés declaració d'impacte ambiental favorable, queda garantida, l'especial participació pública en les plusvàlues generades per la modificació, mentre s'ha produït un considerable increment de sòl dotacional enfront del sòl resultant de destinació privada, i les ampliacions es produeixen sobre xicotets àmbits ja edificats i desenvolupats, que contenen els serveis urbanístics amb idèntic grau de consolidació que la resta del sòl urbà.
  
5. La modificació incorpora els documents necessaris atesos els objectius perseguits i planteja canvis que es justifiquen en criteris de racionalitat i amb la pretesa modificació no es produeix, com reiteradament s'ha dit, augment de l'edificabilitat mitjana prevista en el projecte de delimitació del sòl urbà de la Mata, ni s'ocasiona cap minva en els espais públics previstos, per la qual cosa es dóna compliment al que estableixen els articles 17 de l'annex RPCV i l'article 55.3 de la LRAU, i tenint en compte el que assenyala l'article 40 de la LRAU, no s'observa cap obstacle que puga qüestionar l'aprovació definitiva del document.
  
6. La Comissió Territorial d'Urbanisme, a proposta de la directora general de Planificació i Ordenació Territorial, és l'òrgan competent per a resoldre sobre l'aprovació definitiva de les modificacions de projectes de delimitació del sòl urbà de municipis de menys de 50.000 habitants, de conformitat amb el que disposen els articles 55.1 i 39, per remissió de la disposició transitòria setena, de la Llei Reguladora de l'Activitat Urbanística, i en relació amb l'article 10.a del Reglament dels Òrgans Urbanístics de la Generalitat Valenciana, aprovat pel Decret 201/2003, de 3 d'octubre, del Consell de la Generalitat.
  
Per raó de tot el que antecedeix, la Comissió Territorial d'Urbanisme de Castelló, vista la proposta elevada per la directora general de Planificació i Ordenació Territorial, acorda:
  
Aprovar definitivament la modificació número 4 del projecte de delimitació del sòl urbà de la Mata.
  
Contra el present acord, que no posa fi a la via administrativa, pot interposar-se recurs administratiu d'alçada, en el termini d'un mes, davant de la secretària autonòmica de Territori i Medi Ambient de la Conselleria de Territori i Habitatge, això sense perjudici d'utilitzar qualsevol altre recurs que es considere oportú.
  
Castelló de la Plana, 26 de maig de 2004. El secretari de la Comissió Territorial d'Urbanisme: Fernando Renau Faubell.